b"\n_START_ARTICLE_\n\xc5\xa0rilan\xc5\xa1ki slon\n_START_SECTION_\nZna\xc4\x8dilnosti\n_START_PARAGRAPH_\nNa splo\xc5\xa1no so azijski sloni manj\xc5\xa1i od afri\xc5\xa1kih in imajo najvi\xc5\xa1jo telesno to\xc4\x8dko na glavi. Konica njihovega trobca ima en prstu podoben izrastek. Hrbet je konveksen ali raven. Samice so po navadi manj\xc5\xa1e od samcev in imajo kratke okle ali so brez njih. _NEWLINE_\xc5\xa0rilan\xc5\xa1ki sloni so najve\xc4\x8dja podvrsta s ple\xc4\x8dno vi\xc5\xa1ino med 2 in 3,5 m, te\xc5\xbeo od 2000 in 5500 kg in 19 pari reber. Njihova barva ko\xc5\xbee je temnej\xc5\xa1a kot pri podvrstah indicus in sumatranus, z ve\xc4\x8djimi in bolj raznolikimi lisami depigmentacije na u\xc5\xa1esih, obrazu, trupu in trebuhu._NEWLINE_Samo 7\xc2\xa0% samcev ima okle. Sode\xc4\x8d po popisu slonov, ki ga je leta 2011 izvedlo ministrstvo za ohranjanje divjadi \xc5\xa0rilanke, ima le 2\xc2\xa0% celotne populacije okle._NEWLINE_\xc5\xa0rilan\xc5\xa1ki sloni so nekoliko manj\xc5\xa1i v primerjavi z zgodovinskimi opisi iz leta 200 pred na\xc5\xa1im \xc5\xa1tetjem in s fotografijami, posnetimi v 19. stoletju, v \xc4\x8dasu kolonialne britanske oblasti na otoku. Manj\xc5\xa1a velikost je morda rezultat dolgega procesa odstranjevanja fizi\xc4\x8dno najbolj\xc5\xa1ih primerkov iz populacije z lovom ali udoma\xc4\x8ditvijo.\n_START_SECTION_\nRaz\xc5\xa1irjenost in habitat\n_START_PARAGRAPH_\n\xc5\xa0rilan\xc5\xa1ki sloni so v glavnem omejeni na ni\xc5\xbeine v suhi coni, kjer so \xc5\xa1e vedno precej raz\xc5\xa1irjeni v severni, ju\xc5\xbeni, vzhodni, severozahodni, severni in jugovzhodni \xc5\xa0rilanki. Majhna preostala populacija obstaja v zato\xc4\x8di\xc5\xa1\xc4\x8du Peak Wilderness. Odsotni so iz vla\xc5\xbenih delov otoka. Razen narodnih parkov Wilpattu in Ruhune so vsa druga zavarovana obmo\xc4\x8dja velikosti manj kot 1.000 km\xc2\xb2. Veliko obmo\xc4\x8dij je manj\xc5\xa1ih od 50 km\xc2\xb2, premalo za celotno \xc5\xa1tevilo slonov, ki ga uporabljajo. Na obmo\xc4\x8dju ob reki Mahaweli so za\xc5\xa1\xc4\x8ditena obmo\xc4\x8dja, kot so narodni park Wasgomuwa, narodni park Flood Plains, narodni park Somawathiya in naravni rezervat Trikonamadu, povezani v obmo\xc4\x8dje, veliko 1172 km\xc2\xb2. Kljub temu pribli\xc5\xbeno 65\xc2\xa0% slonov \xc5\xbeivi zunaj zavarovanih obmo\xc4\x8dij.\n_START_SECTION_\nObmo\xc4\x8dje v preteklosti\n_START_PARAGRAPH_\nV preteklosti so se sloni raz\xc5\xa1irili od morske gladine do najvi\xc5\xa1jih gorskih obmo\xc4\x8dij. Prisotni so bili v suhih predelih, v vla\xc5\xbenej\xc5\xa1ih ni\xc5\xbeavjih in tudi v hladnih vla\xc5\xbenih montanskih gozdovih. V kolonialnem obdobju od 1505 do 1948 so bila vla\xc5\xbena ni\xc5\xbeavja spremenjena v komercialna polja in mo\xc4\x8dno zravnana. Do leta 1830 so bili slonov tako \xc5\xa1tevil\xc4\x8dni, da je njihovo pobijanje vlada nagrajevala. V prvi polovici 19. stoletja so bili gozdovi v montanski coni v velikem obsegu o\xc4\x8di\xc5\xa1\xc4\x8deni za sajenje kave in nato \xc4\x8daja. Populacija slonov v gorah je bila uni\xc4\x8dena. V \xc4\x8dasu britanske vladavine so mnogi ubijali slone za trofeje. Eden od majorjev britanske vojske je zaslu\xc5\xbeen za uboj ve\xc4\x8d kot 1500 slonov, dva druga vsak po pol toliko. \xc5\xa0tevilni drugi \xc5\xa1portni lovci so v tem \xc4\x8dasu postrelili okoli 250-300 \xc5\xbeivali. Samo med letoma 1829 in 1855 je bilo ujetih in ustreljenih ve\xc4\x8d kot 6000 slonov._NEWLINE_Do preloma 20. stoletja so sloni \xc5\xa1e vedno \xc5\xbeiveli na ve\xc4\x8djem delu otoka. Obmo\xc4\x8dje, ki je trenutno znan kot narodni park Ruhuna, je bilo Resident Sportsmen's Shooting Reserve \xe2\x80\x93 rezervat za \xc5\xa1portni u\xc5\xbeitek britanskih prebivalcev. V za\xc4\x8detku 20. stoletja so bili v suhi coni za potrebe namakanja zgrajeni ogromni zbiralniki. Stari sistemi namakanja so bili obnovljeni in ponovno naseljeni po osvoboditvi leta 1948. Zaradi tega je bil habitat slonov v suhi coni mo\xc4\x8dno razdrobljen.\n_START_SECTION_\nEkologija in vedenje\n_START_PARAGRAPH_\nSloni so razvr\xc5\xa1\xc4\x8deni kot megafavna in porabijo do 150 kg rastlinskega materiala na dan. Kot nespecializirani se hranijo z razli\xc4\x8dnimi u\xc5\xbeitnimi rastlinami. Na severozahodu \xc5\xa0rilanke so opazovali hranjenje slonov v obdobju od januarja 1998 do decembra 1999. Sloni so jedli skupno 116 vrst rastlin, ki pripadajo 35 dru\xc5\xbeinam, vklju\xc4\x8dno s 27 vrstami gojenih rastlin. Ve\xc4\x8d kot polovica je rastlin, ki niso drevesne vrste, to so grmovnice, zeli, trave ali plezalke. Ve\xc4\x8d kot \xc4\x8detrtina rastlinskih vrst je pripadalo dru\xc5\xbeini metuljnic, 19\xc2\xa0% vrst pa dru\xc5\xbeini pravih trav. Prisotnost kulturnih rastlin v iztrebkih ni samo posledica obiranja posevkov, saj so opazili, da se sloni hranijo z ostanki posevkov v prahi. Mladi\xc4\x8di se prete\xc5\xbeno hranijo s travami._NEWLINE_Viri hrane so bogati v obnovljenih gozdovih in skopi v zrelih gozdovih. Tradicionalno po\xc5\xbeigalni\xc5\xa1ko kmetijstvo ustvarja optimalen \xc5\xbeivljenjski prostor slonom s spodbujanjem vegetacije.\n_START_SECTION_\nOgro\xc5\xbeenost\n_START_PARAGRAPH_\nMed oboro\xc5\xbeenimi konflikti na \xc5\xa0rilanki so mnoge slone pohabile ali ubile mine. Med letoma 1990 in 1994 je 261 divjih slonov podleglo po\xc5\xa1kodbam zaradi streljanja ali pa so jih ubili lovci in mine._NEWLINE_Danes je gro\xc5\xbenja lovcev na slonovino manj izrazita, kljub temu pa trgovina s slonovino \xc5\xa1e obstaja. Kandi je bil opredeljen kot sredi\xc5\xa1\xc4\x8de tak\xc5\xa1ne nezakonite trgovine. Najve\xc4\x8djo gro\xc5\xbenjo slonom predstavlja ve\xc4\x8danje \xc4\x8dlove\xc5\xa1ke populacije in povpra\xc5\xa1evanja po zemlji\xc5\xa1\xc4\x8dih. Izguba pomembnih obmo\xc4\x8dij za slone se z razvojem trenutno nadaljuje, s \xc5\xa1tevilnimi namakalnimi in razvojnimi projekti._NEWLINE_Od leta 1999 do konca leta 2006 je bilo ubitih skoraj 100 divjih slonov na leto. Sloni so bili ubiti, da bi za\xc5\xa1\xc4\x8ditili pridelke in hi\xc5\xa1e. Druge gro\xc5\xbenje so lov, kr\xc4\x8denje gozdov, su\xc5\xa1a in stradanje. V \xc4\x8dasu su\xc5\xa1e se mnogi sloni po\xc5\xa1kodujejo. Samo v letu 2006 je bilo skupaj ubitih 160 slonov, od tega skoraj 80 slonov na severozahodu \xc5\xa0rilanke, 50 na jugu in vzhodu ter preostalih 30 v drugih delih dr\xc5\xbeave.\n_START_SECTION_\nZa\xc5\xa1\xc4\x8dita\n_START_PARAGRAPH_\nStrategija ohranjanja slonov Ministrstva za ohranjanje divjadi si prizadeva ohraniti \xc4\x8dim ve\xc4\x8d samozadostnih populacij v \xc5\xa1irokem razponu primernih habitatov, kot je to izvedljivo. To pomeni, da so \xc5\xbeivali za\xc5\xa1\xc4\x8ditene in da jih ni dovoljeno izkori\xc5\xa1\xc4\x8dati._NEWLINE_V slonji siroti\xc5\xa1nici Pinnawala v Kegani se zdravijo po\xc5\xa1kodovani sloni in vzgajajo zapu\xc5\xa1\xc4\x8deni mladi\xc4\x8di. Tukaj \xc5\xbeivi skoraj 70 slonov. Ukvarjajo se tudi z vzrejo slonov. Tranzitni center Udawalawe v narodnem parku Udawalawe je rehabilitacijski center, kjer zadr\xc5\xbeujejo osirotele mladi\xc4\x8de do izpusta v divjino.\n_START_SECTION_\nKulturni pomen\n_START_PARAGRAPH_\nSloni so bili ve\xc4\x8d kot dva tiso\xc4\x8d let del singalske heraldike in so tako ostali skozi britansko kolonialno vladavino. Grb in zastava cejlonske vlade od leta 1875 do leta 1948 upodabljata slona, vklju\xc4\x8den je tudi v grbe in oznake \xc5\xa1tevilnih institucij._NEWLINE_Pomembna kulturna simbioza je med sloni in ljudmi obstajala ve\xc4\x8d kot dva tiso\xc4\x8d let - nobena verska procesija ni minila brez slonje spremljave in \xc5\xa1tevilni veliki budisti\xc4\x8dni templji na \xc5\xa0rilanki so imeli svoje slone."